section_heading: Športska karijera
paragraph_text: Bubka je preskočio 6,00 metara 13. srpnja 1985. u Parizu, a ta visina se dugo smatrala nedostižnom i tom prilikom je popravio osobni rekord za 6 cm. Zlato osvojeno u Helsinkiju obranio je 1987. na svjetskom prvenstvu 1987. u Rimu, a jedino olimpijsko zlato Bubka je osvojio na Igrama u Seulu 1988. Bubka je 15. ožujka 1991. u San Sebastianu preskočio visinu od 6,10 m i za sada je jedini športaš kome je to uspjelo. Zlato osvojeno u Helsinkiju i Rimu je obranio na svjetskom prvenstvu 1991. u Tokiju. Olimpijske igre 1992. u Barceloni su bile veliko razočaranje jer iz 3 pokušaja nije preskočio 5,30 m i ostao je bez odličja. Aktualni svjetski rekord u skoku motkom u dvorani postavio je 21. veljače 1993. u Donecku, a svjetski rekord na otvorenom od 6,14 m 31. srpnja 1994. u Sestriereu. Četvrto zlato na svjetskim prvenstvima osvojio je na svjetskom prvenstvu 1993. u Stuttgartu, a peto dvije godine kasnije na svjetskom prvenstvu 1995. u Göteborgu. Zbog povrede pete nije branio zlatnu medalju na Ljetnim olimpijskim igrama 1996. u Atlanti. Posljednje, šesto zlato na svjetskim prvenstvima osvojio je 1997. na prvenstvu u Ateni. Bubka je sudjelovao na Olimpijskim igrama u Sidneyu, ali je ispao nakon 3 neuspješna pokušaja na visini 5,70 m. Profesionalnu športsku karijeru okončao je 2001.